**Simpsonit** (engl. *The Simpsons*) on Matt Groeningin luoma ja Gracie Films -yhtiön tuottama Emmy-palkittu television animaatiosarja, joka kertoo viisihenkisen yhdysvaltalaisperheen elämästä. Sarjan oikeudet omistaa 21st Century Studios, ja sarjan ensimmäinen jakso esitettiin vuonna 1989.

*Simpsonit* on Yhdysvalloissa kaikkien aikojen pisimpään yhtäjaksoisesti jatkunut piirrossarja ja tilannekomedia. Yhdysvalloissa sarjaa esittää Fox-televisiokanava. Sarjasta on Yhdysvalloissa esitetty 21. toukokuuta 2023 mennessä 34 tuotantokautta. Suomessa sarjaa esittävät MTV Sub, FOX ja Star Channel. Aiemmin sarjaa on esitetty myös Kolmoskanavalla ja MTV3 -kanavalla.

Sarjaa pidetään aikuisillekin suunnattujen animaatiosarjojen edelläkävijänä, ja sarja on vaikuttanut aikuisille suunnattujen 1990-luvun tilannekomedioiden syntyyn. Sarja on saavuttanut sekä Yhdysvalloissa että ympäri maailmaa suuren suosion ja on saanut useita TV-palkintoja.

*Simpsoneista* on tuotettu kokoillan elokuva *The Simpsons Movie* vuonna 2007.

Yleistä
-------

Simpsoneiden logo
Sarjassa kuvataan satiirisella tavalla Simpsonin perheen Homerin, Margen, Bartin, Lisan ja Maggien elämää. Perhe seikkailee kuvitteellisessa Springfieldin kaupungissa. Jaksoissa on runsaasti viittauksia amerikkalaiseen populaarikulttuuriin, politiikkaan ja muihin ajankohtaisiin ilmiöihin sekä amerikkalaisen yhteiskunnan ongelmiin.

### Hahmot

*Pääartikkeli: Luettelo televisiosarjan Simpsonit hahmoista*
Simpsonien päähahmoja ovat Simpsonin perheen jäsenet. Nykyisin tärkeimmässä roolissa on Homer-isä, mutta sarjan alkuaikoina perheen ilkikurinen esikoispoika Bart oli keskeinen hahmo. Sarjan markkinoinnissa keskityttiin tuolloin lähinnä Bartiin, ja kaupoissa oli monenlaisia Bart-tuotteita kuten videopelejä ja äänilevyjä. Ensimmäisten kausien jälkeen sarjan painopistettä alettiin siirtää myös muihin perheenjäseniin ja sivuhahmoihin.

Simpsonin perheen lisäksi sarjassa on suuri joukko karrikoituja sivuhahmoja, kuten uskonnollinen naapuri Ned Flanders, ydinvoimalan omistaja, upporikas Mr. Burns, Hassu-klovni, Intiasta kotoisin oleva lähikaupan myyjä Apu sekä iso joukko Simpsonien sukulaisia, tuttavia ja lasten koulutovereita. Hahmot eivät juuri vanhene vuosien ja tuotantokausien varrella.

Simpsoneiden keskeisimmät hahmot ryhmäkuvassa
Simpsonien vakituisia hahmoja ryhmäkuvassa
Päähahmot
* Homer Simpson, Bartin, Lisan ja Maggien isä sekä Margen aviomies. Homer on töissä Springfieldin ydinvoimalan 7G-sektorin turvallisuusvalvojana. Vapaa-aikansa hän viettää nukkumalla, katsomalla televisiota, juomalla Duff-merkkistä olutta ja syömällä donitseja. Homerin lempiharrastuksiin kuuluvat myös kaljanjuonti Moen kapakassa ja keilaaminen. Homer katsoo televisiosta yleensä jalkapalloa ja baseballia. — Ääninäyttelijä: Dan Castellaneta.
* Marge Simpson, o.s. Bouvier, Bartin, Lisan ja Maggien äiti sekä Homerin vaimo. Marge tunnetaan sinisistä ja korkeista hiuksistaan. Marge on kotirouva, mutta hän on kokeillut ainakin poliisin, kiinteistövälittäjän, kirjailijan, Moen apurin, puusepän ja rinkelinmyyjän ammattia. — Ääninäyttelijä: Julie Kavner.
* Bart Simpson, Homerin ja Margen ensimmäinen lapsi, Lisan ja Maggien isoveli. Bart on 10-vuotias poika, joka käy Springfieldin ala-asteen neljättä luokkaa. Hän tekee mielellään kaikenlaisia kepposia isälleen Homerille, opettajilleen ja rehtorillensa. — Ääninäyttelijä: Nancy Cartwright.
* Lisa Simpson, Homerin ja Margen toinen lapsi, Bartin pikkusisko ja Maggien isosisko. Lisa pitää saksofoninsoitosta, lukemisesta ja koulunkäynnistä. Hän on koulunsa parhaita oppilaita. Lisa on kasvissyöjä, skeptikko, buddhalainen ja naisasialiikkeen kannattaja. — Ääninäyttelijä: Yeardley Smith.
* Maggie Simpson, Homerin ja Margen kolmas lapsi, Bartin ja Lisan pikkusisko. On vauvaiässä ja imee jatkuvasti tuttiaan.

### Tapahtumapaikka

*Pääartikkeli: Springfield (Simpsonit)*
Sarjan tapahtumapaikkana toimii yhdysvaltalainen kuvitteellinen Springfieldin kaupunki. Tapahtumat keskittyvät Simpsoneiden kotiin 742 Evergreen Terracelle, Springfieldin ala-asteelle, Moen kapakkaan, sekä Springfieldin ydinvoimalaan. Springfieldin maisemaan kuuluu rannikkoa, aavikkoa, maaseutua ja korkeita vuorenhuippuja. Groening itse on kertonut kaupungin sisältävän samankaltaisuuksia Oregonin Portlandiin, kaupunkiin, jossa hän kasvoi. Kaupungin nimeksi valittiin Springfield sen yleisyyden vuoksi.

Springfieldin sijaintia ei sarjassa ole määritelty. Jaksossa *Naurun takana* (*Behind the Laughter*) lukija puhuu Simpsoneista "pohjoiskentuckyläisenä perheenä". Uusinnassa sijainti oli kuitenkin vaihtunut Missouriin.

### Avausanimaatio ja tunnusmusiikki

*Pääartikkeli: Televisiosarjan Simpsonit alkutekstijakso*
Eräs liitutauluvitsi
Simpsonien avausosiossa on vakituisen sisällön lisäksi vaihtuvaa sisältöä: liitutaulukohtaus, saksofonisoolo ja sohvakohtaus. Avausanimaatio alkaa Bartin liitutaulukohtauksella. Itse kohtaus on joka jaksossa erilainen, ja teksti on aina rangaistusmuotoinen. Lisan saksofonisoolo on vaihdellut joissakin jaksoissa. Lisan saksofonista on kuultu muun muassa Frank Zappan, James Brownin ja Charlie Parkerin säveliä. Myös Lisan saksofonin väri on vaihdellut. Sohvakohtauksessa Simpsoneiden perhe syöksyy sohvalle, jolloin tapahtuu jotakin kummallista tai vitsikästä. Kohtausten realistisuus vaihtelee laidasta laitaan, ja niitä kierrätetään silloin tällöin. Viime vuosina avausta on lyhennetty aiemmasta, ja usein kuva siirtyy suoraan sohvakohtaukseen ohjelman alkamisen jälkeen.

Avausosiossa soivan tunnusmusiikin sävelsi Danny Elfman Matt Groeningin pyynnöstä.

### Kulttuuriset viittaukset

Simpsonit on täynnä viittauksia länsimaiseen yhteiskuntaan, populaarikulttuuriin ja historiaan. Siinä on vieraillut kymmeniä aikansa tunnetuimpia julkisuuden henkilöitä. Jaksojen juonet ovat joskus mukaelmia tunnetuista tarinoista esimerkiksi Mark Twainilta tai Edgar Allan Poelta. Etenkin avausosion sohvavitsissä on usein suoria viittauksia populaarikulttuurin historiaan, niin animaatioon kuin muuhunkin.

### Satiiri

Simpsonien satiiri pyrkii usein tekemään kaikista osapuolista tasapuolisesti naurettavan. Jo avausosion liitutaulukohtauksessa Bartin kirjoittamassa lauseessa on joskus purevaa yhteiskuntakritiikkiä. Ilmestymisaikanaan Simpsonit haastoi Yhdysvalloissa vallitsevan ilmapiirin, jossa korostettiin perinteisiä perhearvoja ja käsitystä siitä, millainen on toimiva perhe. Ristiriidan seurauksena jopa presidentti Bush arvosteli sarjan perhekäsitystä, mihin Bart pian vastasi sarjassa.

Perhearvojen satirisoinnista huolimatta Simpsonien arvot voidaan myös nähdä perinteisen amerikkalaisina: sarjassa kehotetaan epäilemään hallitusta ja poliitikkoja, luottamaan omaan neuvokkuuteen ja taistelemaan yksilönvapauksien puolesta sortoa ja mielivaltaa vastaan.

Historia
--------

### Tausta

Simpsonit syntyi aikana, jolloin yhdysvaltalainen animaatio oli aallonpohjassa niin televisiossa kuin elokuvateattereissakin. Televisiossa näytettiin vain lapsille suunnattuja animaatioita, ja piirrosohjelmista oli lasten suojelemiseksi karsittu kaikki väkivaltaan viittaavakin, eikä niissä ollut aiempaa pilkallisuuttakaan. Animaation uutta nousua siivittivät Simpsonien ohella elokuva *Kuka viritti ansan, Roger Rabbit?* (1988) ja juuri ennen Simpsonien oman sarjan alkua julkaistu Disneyn menestysanimaatio *Pieni merenneito* (1989).

### Synty

*Tracey Ullman Show’ssa* nähdyt alkuperäiset Simpsonit.
*Pääartikkeli: Simpsoneiden lyhytfilmit*
Simpsonit saivat alkunsa kun televisio- ja elokuvatuottaja James L. Brooks halusi piristää tuottamaansa televisiosarjaa *The Tracey Ullman Show'ta* lyhyillä animaatiokatkelmilla mainoskatkojen edellä ja jälkeen. Sarjan piirtäjäksi Brooks halusi Matt Groeningin, sillä hän piti Groeningin piirtämästä *Elämä on helvettiä* -sarjakuvasta, joka ilmestyi *Los Angeles Reader* -lehdessä. Brooks otti Groeningiin yhteyttä vuonna 1985. Groening ei suostunut siirtämään olemassa olevaa sarjakuvaansa animaatioksi, joten hän keksi Simpsonien perheen ja luonnosteli sen varttitunnin aikana odottaessaan pääsyä Brooksin puheille. Hahmojen nimet hän otti omasta perheestään, paitsi Bartin, joka oli anagrammi sanasta *brat*, 'kakara'.

Brooks hyväksyi Groeningin ajatuksen, ja *Tracey Ullman Show'ta* alettiin tehdä yhdessä Groeningin animaatioiden kanssa. Animaatioiden käskirjoituksesta vastasi Groening itse, ja niitä piirsi Yhdysvalloissa Klasky-Csupon animaatiostudiolla yhteensä neljä animoijaa, yleensä kaksi kerrallaan. Useimmat ääninäyttelijät otettiin *Tracey Ullman Show'sta*. Hahmojen keltaisen värin keksi luultavasti animaatiostudion Gyorgi Peluci.

Simpsonit esiintyivät ensimmäisen kerran sarjan kolmannessa jaksossa 19. huhtikuuta 1987. Simpsonien jakso nimeltä *Hyvää yötä* ("Good night") kesti alle kaksi minuuttia. *Simpsonit*-lyhytelokuvia tehtiin kolmen kauden aikana yhteensä 48 kappaletta. Mukana olivat kaikki nykyiset perheenjäsenet ja muutama sivuhahmo. Hahmojen persoonallisuudet eivät vielä olleet täysin kehittyneet: esimerkiksi Lisa ei ollut älykkö vaan samankaltainen kuin Bart. Hahmot olivat vielä varsin karkeasti piirrettyjä ja muistuttivat nykyisiä muotojaan vasta etäisesti. Groening lähetti raakaluonnokset animaattoreille sellaisinaan ja oletti heidän siistivän niitä. Animaattorit kuitenkin vain jäljensivät Groeningin piirrokset.

Simpsonien suosio kasvoi nopeasti, heidän osuutensa piteni, ja animaation taso parani. Sarjan kolmannen kauden jälkeen Simpsonien oman sarjan valmistelut olivat jo käynnissä, eikä heitä enää nähty *Tracey Ullman Show'ssa*.

### Oman sarjan alku

Simpsonit sai oman puolituntisen prime time -ohjelmapaikkansa nuorelta Fox-kanavalta vuonna 1989. Fox ehdotti vain neljää jaksoa, mutta Brooks onnistui saamaan sopimuksen kolmestatoista. Samalla hän sai läpi vaatimuksensa siitä, että määräysvalta ohjelman sisällöstä pysyy Brooksin omalla tuotantoyhtiö Gracie Filmsillä. Näin Simpsonien omintakeisen tyylin säilyminen oli suojattu kanavan johtajien vaatimuksilta. Sarjan päätuottajaksi Brooksin ja Groeningin lisäksi tuli Sam Simon. Tämä kolmikko vaikutti suuresti sarjan muotoutumiseen sen alkukausina. Brooksin osa oli sarjan kehittelyssä ja ohjauksessa, ja Groening ja Simon olivat tuotantovaiheen vetovastuussa.

Sarjaan palkattiin iso joukko uusia käsikirjoittajia, kuten Jon Vitti, John Swartzwelder, Al Jean ja Mike Reiss. Sarjasta haluttiin tehdä realistinen ja uskottava aikuisten tilannekomedia, toisin kuin venyvät ja paukkuvat animaatiot sitä ennen. Naururaita päätettiin jättää pois. Animaatiostudiolle palkattiin Wes Archerin ja David Silvermanin avuksi runsaasti lisävoimia, kuten Rich Moore ja Brad Bird. Yhteensä animaattoreita Los Angelesissa oli 50. Lopullinen värianimaatio päätettiin teettää Akom-yhtiössä Etelä-Koreassa, missä laatu oli korkea mutta kustannukset alhaiset. Myös ääninäyttelijöitä palkattiin lisää, sillä sarjan hahmokavalkadi oli kasvanut.

Ensimmäisen kauden ensimmäiseksi tarkoitetun jakson *Lapsenvahti* animointi oli heikkolaatuista, joten se siirrettiin esitettäväksi vasta kauden viimeisenä. Simpsonien ensimmäinen jakso "Joulurauha" esitettiin Yhdysvalloissa sunnuntaina 17. joulukuuta 1989. Se sai heti innostuneen vastaanoton. Sarja oli Yhdysvalloissa vuoden 28. katsotuin sarja 13,4 miljoonalla viikoittaisella katsojallaan. Se sai vuonna 1990 parhaan animaatiosarjan Emmyn ja TCA:n parhaan komediasarjan palkinnon. Sarjan ensimmäinen globaali faniyhteisö alt.tv.simpsons perustettiin Usenetiin maaliskuussa 1990.

### Tuotantokaudet

#### Yhdysvaltain televisiossa

*Pääartikkeli: Luettelo televisiosarjan Simpsonit jaksoista*

| Kausi | Esitysvuosi Yhdysvalloissa | Erityistä |
| --- | --- | --- |
| Kausi 1 | 1989–1990 | Vain 13 jaksoa.Ensimmäinen jakso esitettiin sunnuntaina 17. joulukuuta 1989. |
| Kausi 2 | 1990–1991 | Esitysaika siirrettiin sunnuntaista torstaille. 22 jaksoa.Animaattori Jim Reardon ja säveltäjä Alf Clausen liittyivät tekijöihin.Animaation taso parani, ja alkukohtauskin piirrettiin uusiksi.Ensimmäinen Halloween-jakso.Dustin Hoffman aloitti sarjassa vierailevien supertähtien perinteen, tosin salanimellä.Ääninäyttelijöiden nimet yhdistettiin lopputeksteissä hahmoihin ensi kertaa. |
| Kausi 3 | 1991–1992 | Sarjan vastaaviksi tuottajiksi (*showrunner*) nousivat Al Jean ja Mike Reiss.Michael Jackson vieraili sarjassa salanimen takaa.Myös Aerosmith ja Sting vierailivat myöhemmin. |
| Kausi 4 | 1992–1993 | Animaatio siirrettiin Film Roman -yhtiöön.Sarjan ensimmäinen vanhoista kohtauksista koottu leikejakso esitettiin.Maggie-vauva sanoi ensimmäisen oikean sanansa.Simpsonin perhe vieraili ABC-kanavalla Oprah Winfreyn keskusteluohjelmassa, johon Oprah'kin animoitiin. |
| Kausi 5 | 1993–1994 | Suurin osa sarjan alkuperäisistä käsikirjoittajista lähti, ja lisäksi Sam Simon, Al Jean ja Mike Reiss.Vastaavaksi tuottajaksi otettiin David Mirkin, ja käsikirjoittajiksi palkattiin paljon nuoria kirjoittajia.Homer alkoi joidenkin fanien närkästykseksi muuttua aiempaa tyhmemmäksi ja ilkeämmäksi, ja tarinoihin alkoi ilmestyä epärealistisia käänteitä.Kauden lopulla esitettiin sarjan sadas jakso. |
| Kausi 6 | 1994–1995 | Sarjaa alettiin syndikoida sen saavutettua sadan jakson rajapyykin.Sarja siirrettiin takaisin sunnuntai-iltaan.Sivuhahmo Veri-ien Murphystä tuli ensimmäinen sarjassa kuollut hahmo.Kaksiosainen päätösjakso *Kuka ampui johtajan?* ratkesi vasta seuraavan kauden alussa kesän jälkeen. |
| Kausi 7 | 1995–1996 | Vastaavina tuottajina aloittivat Bill Oakley ja Josh Weinstein. He korostivat jälleen tarinoita ja perehtyivät aiempaa tarkemmin joihinkin sarjan sivuhahmoihin.Halloween-jaksossa Homer sijoitettiin tietokoneanimaatiolla toteutettuun kolmanteen ulottuvuuteen.Ääninäyttelijä Doris Grau kuoli, ensimmäisenä sarjan vakituisista äänistä. Hänen hahmonsa ruokalan emäntä Doris jätettiin mykäksi taustahahmoksi. |
| Kausi 8 | 1996–1997 | Simpsonien 167. jakson myötä sarjasta tuli kaikkien aikojen pitkäikäisin prime time -animaatiosarja. |
| Kausi 9 | 1997–1998 | Vastaavaksi tuottajaksi tuli Mike Scully. Sarja alkoi muuttua aiempaa epärealistisemmaksi ja vitsit olivat aiempaa irrallisempia ja vähemmän hienovaraisia.Matt Groening alkoi keskittyä omaan *Futurama*-sarjaansa.Kevätkaudella ääninäyttelijät aloittivat palkkakiistan tuotantoyhtiön kanssa ja saivat palkankorotuksen. Ääninäyttelijä Phil Hartman kuoli heti kauden loputtua, ja hänen esittämänsä hahmot Lionel Hutz ja Troy McClure poistettiin sarjasta.Bart Simpson pääsi *Time*-lehden "20 merkittävimmän viihteentekijän" listalle. |
| Kausi 10 | 1998–1999 | Kaudella nähdään ensimmäinen niin sanottu trilogiajakso eli normaalista todellisuudesta poikkeava jakso, joka ei ollut Kauhujen talo -jakso. |
| Kausi 11 | 1999–2000 | Moni jaksoista käsitteli Homerin vaihtuvia työpaikkoja.Mielikuvitusolentoja oli mukana aiempaakin enemmän.Sarja juhli kymmenvuotista taivaltaan monin tavoin.Ääninäyttelijä Maggie Roswell jäi tästä kaudesta alkaen kolmen vuoden ajaksi pois sarjasta palkkakiistan vuoksi. Hänen hahmoistaan Maude Flanders kirjoitettiin ulos sarjasta kuoleman avulla. |
| Kausi 12 | 2000–2001 | Julkisuudessa esiintyi entistä enemmän valituksia sarjan tason laskusta. Moni arvosteli etenkin Homerin jatkuvaa tyhmenemistä ja kovenemista. Sarja oli kuitenkin edelleen huippusuosittu. |
| Kausi 13 | 2001–2002 | Vastaavaksi tuottajaksi palasi Al Jean.Sarjaa alettiin julkaista DVD:llä syyskuussa 2001.Heinäkuussa 2002 sarja sai TV-kriitikoiden järjestön ensimmäisen *heritage*-palkinnon, joka myönnetään ohjelmalle, jolla on ollut huomattava vaikutus yhteiskuntaan ja populaarikulttuuriin. |
| Kausi 14 | 2002–2003 |  |
| Kausi 15 | 2003–2004 | Ääninäyttelijät menivät lakkoon, ja Fox joutui jälleen korottamaan erityisesti päänäyttelijöiden palkkioita. |
| Kausi 16 | 2004–2005 |  |
| Kausi 17 | 2005–2006 |  |
| Kausi 18 | 2006–2007 |  |
| Kausi 19 | 2007–2008 |  |
| Kausi 20 | 2008–2009 | Kauden puolessavälissä sarjaa alettiin esittää Yhdysvalloissa teräväpiirtona. Kuvasuhteeksi vaihtui 16:9, ja alkutekstijaksoa uudistettiin. |
| Kausi 21 | 2009–2010 |  |
| Kausi 22 | 2010–2011 |  |
| Kausi 23 | 2011–2012 | Kaudella nähtiin 500. jakso |
| Kausi 24 | 2012–2013 |  |
| Kausi 25 | 2013–2014 | Ääninäyttelijä Marcia Wallace kuoli ja hänen hahmonsa Edna Krabappel poistettiin sarjasta. |
| Kausi 26 | 2014–2015 | Keväällä 2015 ääninäyttelijä Harry Shearer ilmoitti jättävänsä sarjan, ja uutta tuotantokautta alettiin jo tehdä ilman häntä. Shearer päätti kuitenkin pian palata sarjaan ja allekirjoitti saman sopimuksen kuin muutkin päänäyttelijät. Nykyisin päänäyttelijät ansaitsevat yli 300 000 dollaria jaksolta. |
| Kausi 27 | 2015–2016 |  |
| Kausi 28 | 2016–2017 |  |
| Kausi 29 | 2017–2018 | Säveltäjä Alf Clausen erotettiin. |
| Kausi 30 | 2018–2019 |  |
| Kausi 31 | 2019–2020 | Ääninäyttelijä Russi Taylor kuoli ennen kauden alkua. |
| Kausi 32 | 2020–2021 | Useita sivuhahmoja uudelleenroolitettiin, jotta valkoihoiset ääninäyttelijät eivät enää esittäisi ei-valkoihoisia hahmoja. |
| Kausi 33 | 2021–2022 |  |
| Kausi 34 | 2022–2023 |  |
| Kausi 35 | 2023–2024 |  |

#### Suomen televisiossa

Suomessa *Simpsonit* nähtiin ensi kertaa Kolmoskanavalla 26. elokuuta 1991. Jaksojen esitysjärjestyksessä siirryttiin alun jälkeen Yhdysvaltojen esitysjärjestykseen. Vuodesta 1993 lähtien televisiouudistuksen yhteydessä sarjan esittäminen siirtyi MTV3-kanavalle. Vuoden 2010 kevätkaudella Simpsonit siirtyivät kokonaan Subille. Uudet jaksot esitetään Suomessa yleensä puolesta puolentoista vuoden viiveellä alkuperäiseen USA:n esitysajankohtaan verrattuna.

Suomessa Sub esittää nykyään Simpsonien uudet kaudet yksinoikeudella Suomessa. MTV3 esitti sarjaa ensimmäistä kertaa 9. tammikuuta 1993 ja viimeistä kertaa 25. lokakuuta 2009. Sub aloitti Simpsoneiden esittämisen vuoden 2004 alussa. Lisäksi lakkautettu TVTV!-kaapelikanava esitti Simpsoneita toimiessaan vuosina 2000 ja 2001. Esitykset aloitettiin ensimmäisestä kaudesta. TVTV! ehti uusinnoissaan 11. kauteen saakka kunnes kanava lakkautettiin. Lisäksi Suomessa sarjaa esittää Fox, nykyiset esitysoikeudet se hankki vuonna 2017.

Sarjan suomenkielisenä tekstittäjänä oli yli 20 vuotta Sari Luhtanen, joka joutui lopettamaan syksyllä 2012, kun MTV ulkoisti käännöstoimintonsa ja vanhat kääntäjät irtisanoutuivat protestiksi. Kaikki suomenkieliset hahmojen nimet (mm. Hassu-klovni, Tikku ja Takku, Läski-Tony) ovat Luhtasen keksimiä.

Tuotanto
--------

### Tuottajat ja show runnerit

Matt Groening, sarjan luoja ja yksi tuottajista.
Matt Groening ja James L. Brooks ovat olleet ohjelman johtavia tuottajia läpi sarjan. Tuottajaa tärkeämpi osa jakson teossa on *show runner*, vastaava valvoja ja tuottaja, joka on myös jakson johtava käsikirjoittaja. Yleensä nämä johtajat pysyvät mukana sarjassa useiden tuotantokausien ajan.

Läpi sarjan palvelleet *show runnerit*:*lähde?*

* Kaudet 1–2: Matt Groening, James L. Brooks & Sam Simon
* Kaudet 3–4: Al Jean & Mike Reiss
* Kaudet 5–6: David Mirkin
* Kaudet 7–8: Bill Oakley & Josh Weinstein
* Kaudet 9–12: Mike Scully
* Kaudet 13–31: Al Jean
* Kaudet 32– Matt Selman ja Al Jean

Joillain tuotantokausilla on yksittäisissä jaksoissa ollut poikkeava show runner. Esimerkiksi 23. kaudesta alkaen jokainen kausi on sisältänyt vähintään muutaman jakson, joissa show runnerina on Matt Selman Al Jeanin sijasta.

### Käsikirjoittaminen

Uuden tuotantokauden käsikirjoittaminen alkaa vuodenvaihteen tienoilla, kahdeksasta kymmenen kuukautta ennen ensimmäisen jakson ensiesitystä. Käsikirjoittajaryhmä kokoontuu päätuottajan johdolla ja kehittää kauden jaksoille perusjuonet. Kokoontumisen jälkeen kukin kirjoittaja alkaa kehitellä yksittäisiä perusjuonia noin 25-sivuiseksi luonnokseksi. Saatuaan luonnokselle hyväksynnän käsikirjoittaja valmistelee sen täyspitkäksi eli noin 50-sivuiseksi jaksoksi. Täyspitkät juonet tuodaan takaisin kirjoittajaryhmälle, joka voi muuttaa, poistaa ja lisätä vitsejä tai kohtauksia. Valmiissa käsikirjoituksessa alkuperäisen kirjoittajan aineistoa on jäljellä 10–75%, joten muiden kuin nimetyn käsikirjoittajan osuus työstä on aina suuri.

Sarjassa on joskus ollut vierailevia käsikirjoittajia. Homerin ääninäyttelijä Dan Castellaneta on käsikirjoittanut yhdessä vaimonsa Deb Lacustan kanssa kahdeksan jaksoa vuodesta 2000 alkaen, ääninäyttelijä Harry Shearer käsikirjoitti yhden jakson 28. tuotantokaudelle vuonna 2016, sarjan pitkäaikainen ohjaaja David Silverman yhden jakson 29. tuotantokaudelle vuonna 2018 ja Bartin ääninäyttelijä Nancy Cartwright yhden jakson 30. tuotantokaudelle vuonna 2019.

### Äänitys

Puolivalmista käsikirjoitusta aletaan työstää jaksoksi tilaisuudessa, jossa ääninäyttelijät lukevat sen ääneen läpi. Sitten käsikirjoitusta vielä muokataan, kunnes se on valmis lähetettäväksi äänitysstudiolle. Siellä jakson repliikit äänitetään kaikkien päänäyttelijöiden ollessa paikalla samassa huoneessa. Vierasäänet voidaan äänittää erikseen.

### Animointi

Simpsonit animoidaan Film Romanissa. Kolme ensimmäistä tuotantokautta animoi Gábor Csupón perustama Klasky Csupo -studio. Kun ääninauha on toimitettu animaatiostudiolle, kolme taiteilijaa alkaa työstää jaksolle 200-sivuista kuvakäsikirjoitusta. Sen pohjalta jaksolle määrätty animoijaryhmä luonnostelee jakson kohtaukset mustavalkoisin piirroksin hahmoineen ja tapahtumaympäristöineen. Luonnokset kuvataan ja yhdistetään ääniraitaan luonnosanimaatioksi. Aineisto lähetetään Etelä-Koreaan studiolle, missä lopullinen värianimaatio tehdään. Kuvat väritetään nykyisin tietokoneella. Kahden–neljän kuukauden kuluttua valmis värianimaatio lähetetään takaisin Film Romanille, ja se viimeistellään oikean pituiseksi. Joskus myös repliikkeihin tehdään pieniä muutoksia.

### Musiikki

Äänitehosteet ja musiikki lisätään jaksoon viimeisenä. Simpsonien musiikki on Alf Clausenin käsialaa. Hän tekee musiikkinsa Matt Groeningin pyynnöstä korostamaan hahmojen tunnetiloja eikä ruudulla näkyvää toimintaa, kuten perinteisissä piirretyissä. Clausen johtaa sävellystyön lisäksi myös noin 35-henkistä orkesteria.

### Ääninäyttelijät

Ääninäytteleminen suoritetaan *Simpsoneissa* huolellisesti. Hahmon äänenä pyritään aina käyttämään samaa näyttelijää. Mikäli se ei ole tilapäisesti mahdollista, näyttelijä kuolee tai poistuu muuten vain sarjasta, hahmo saatetaan jättää sarjasta pois. Päänäyttelijöiden osalta näin ei ole vielä käynyt, mutta esimerkiksi Phil Hartmanin, Doris Graun ja Marcia Wallacen kuoltua heidän hahmonsa on jätetty pois sarjasta. Ainoa Graun näyttelemä hahmo tosin palautettiin sarjaan yli kymmenen vuotta myöhemmin uudelleenroolitettuna. Russi Taylorin kuoltua ja Maggie Roswellin jäätyä palkkakiistan vuoksi väliaikaisesti tauolle heidän tilalleen palkattiin uudet ääninäyttelijät.

#### Päänäyttelijät

*Simpsonien* päänäyttelijät ja heidän tärkeimmät hahmonsa:

|  |  |  |
| --- | --- | --- |
|  Dan Castellaneta  | … |  Homer Simpson, Abraham Simpson, Hassu-klovni, Barney Gumble, Talonmies Willie, Pormestari Quimby, Hans Moleman, Gil
  |
|  Julie Kavner  | … |  Marge Simpson, Patty ja Selma Bouvier, Jacqueline Bouvier
  |
|  Nancy Cartwright  | … |  Bart Simpson, Nelson Muntz, Ralph Wiggum, Kearney, Todd Flanders
  |
|  Yeardley Smith  | … |  Lisa Simpson
  |
|  Harry Shearer  | … |  Johtaja Burns, Waylon Smithers, Rehtori Skinner, Ned Flanders, Kent Brockman, Tri Hibbert, Otto Mann, Rainier Wolfcastle
  |
|  Hank Azaria  | … |  Apu Nahasapeemapetilon, Moe Szyslak, Clancy Wiggum, Professori Frink, Nick Riviera, Snake, Kapteeni McAllister, Sarjakuvahemmo, Cletus Spuckler, yhteensä yli 160 hahmoa
  |

Hank Azaria on kuulunut ääninäyttelijöiden vakiokalustoon toisesta kaudesta lähtien.
#### Muita vakituisia näyttelijöitä

|  |  |  |
| --- | --- | --- |
|  Pamela Hayden  | … |  Milhouse ym. poikia 
  |
|  Marcia Wallace  | … |  Edna Krabappel
  |
|  Russi Taylor  | … |  Martin Prince ym. koululaisia
  |
|  Phil Hartman  | … |  Lionel Hutz, Troy McClure
  |
|  Maggie Roswell  | … |  Maude Flanders, Helen Lovejoy ja muita naishahmoja
  |
|  Kelsey Grammer  | … |  Sideshow Bob
  |
|  Tress MacNeille  | … |  Agnes Skinner ym.
  |
|  Joe Mantegna  | … |  Läski-Tony
  |
|  Doris Grau  | … |  ruokalan emäntä Doris
  |
|  Frank Welker  | … |  Pukin pikku apuri, muita eläinhahmoja
  |
|  Karl Wiedergott  | … |  sivuääniä
  |

#### Vierailevat tähdet

*Pääartikkeli: Luettelo televisiosarjassa Simpsonit vierailleista tähdistä*
Simpsonit on päässyt Guinnessin ennätysten kirjaan eniten vierailevia kuuluisuuksia keränneenä animaatiosarjana. Sarjassa ovat vierailleet omilla äänillään ja hahmoillaan esimerkiksi Tony Blair, Meryl Streep, Aerosmith, Magic Johnson, Paul ja Linda McCartney, Britney Spears ja Michael Jackson. Monet sarjaan piirretyt julkisuuden henkilöt ovat kuitenkin esiintyneet imitaattorien äänillä. Sarjassa on esiintynyt myös useita muualta tunnettuja fiktiivisiä hahmoja.

### Televisiointi

Simpsoneita on televisioitu lukuisissa maissa useilla eri kanavilla, ja yhteensä Simpsoneita katsotaan yli 70 maassa. Valmiit jaksot toimitetaan ensimmäisenä sarjan tuottajakanavalle, amerikkalaiselle Foxille. Suomessa televisiointioikeudet omistaa MTV3 ja sen sisarkanava Sub. Jaksot tekstitetään Pohjoismaissa ja muutamassa muussa maassa, mutta myös dubbaaminen on yleistä useissa Manner-Euroopan maissa, kuten Ranskassa, Saksassa, Espanjassa ja Italiassa.

Erikoisjaksot
-------------

### "Kauhujen talo" -jaksot

Lähelle halloweenia osuvasta jaksosta tehdään joka vuosi erikoisjakso, niin sanottu "Kauhujen talo" (*Treehouse of Horror*). Jaksossa on aina kolme kauhutarinaa, joissa on joskus viittauksia kuuluisiin elokuviin ja kirjallisuuteen. Tämä perinne alkoi toisella tuotantokaudella.

### Trilogiajaksot

"Kauhujen talo" -jaksojen ohella sarjassa on toisinaan myös muita ns. trilogiajaksoja, jotka koostuvat kolmesta erillisestä tarinasta eivätkä kuulu sarjan normaaliin juonijatkumoon. Tarinat ovat usein parodioita klassikkokirjoista, saduista, historiasta tms. ja niissä on jokin yhdistävä teema.

### Leikejaksot

Neljännestä kaudesta alkaen sarjassa on toisinaan esitetty vanhoista kohtauksista koostettuja leikejaksoja (*clip show*). Näitä jaksoja on tehty, jotta kauteen saataisiin lisää jaksoja työllistämättä tuotantotiimiä enempää. Toistaiseksi viimeisin leikejakso oli 13. tuotantokaudella.

### Takauma- ja tulevaisuusjaksot

80-luvun puolivälin Bart, Homer ja Marge eräässä takaumajaksossa.
Takaumajaksot on toistuva jaksotyyppi, jossa kurkistetaan hahmojen menneisyyteen. Takaumissa on kerrottu ainakin Margen ja Homerin tapaamisesta, perheen lasten syntymistä ja Homerin bändiurasta.

Takaumajaksojen vastakohtana sarjassa katsotaan joskus myös Simpsoneiden tulevaisuuteen. Jaksoissa on näytetty esimerkiksi Lisa Yhdysvaltain presidenttinä ja Bart tulevaisuuden ammatissaan sekä kerrottu tarinoita Bartin ja Lisan ensirakkauksista.

Vaikutus
--------

### Seuraajat

Simpsonien menestyksen myötä alettiin tehdä muitakin uusia animaatiosarjoja, joista osassa oli mukana Simpsonien aiempia tekijöitä. Näistä ensimmäisiä olivat *The Critic* (1994), *Family Dog* (1993), *Fish Police* (1992) ja *Capitol Critters* (1992). Nämä sarjat olivat lyhytikäisiä, mutta *Beavis ja Butt-head* (1993), *Kukkulan kuningas* (1997), *South Park* (1997), *Futurama* (1999) ja *Family Guy* (1999) menestyivät hyvin.

### Hokemat

Homer Simpsonin kuuluisin lausahdus "D'oh!" on päässyt englannin kielen sanakirjaan *Oxford English Dictionaryyn*. Homerin ääninäyttelijä Dan Castellaneta sanoo lainanneensa lausahduksen edesmenneeltä Jimmy Finlaysonilta, jonka näyttelemä sivuhenkilö *Ohukainen ja Paksukainen* -elokuvissa töksäytti usein jonkin mennessä pieleen "douu". *Simpsonien* käsikirjoittajien keksimä kuvitteellinen sana, Jebediah Springfield -hahmoon liittyvä verbi "embiggen" (’isontaa’) hyväksyttiin puolestaan vuonna 2018 arvostettuun Merriam-Webster-sanakirjaan.

Palkinnot
---------

*Pääartikkeli: Luettelo Simpsoneiden voittamista palkinnoista*
*Simpsoneiden* tähti Hollywood Walk of Fame -kadulla
*Simpsonit*-sarja on palkittu useaan otteeseen erilaisilla palkinnoilla. *Simpsonit* on voittanut 37 Emmy-palkintoa, 22 Annie-palkintoa ja yhden Peabody-palkinnon. Tammikuussa 2000 sarja pääsi kuululle Hollywoodin Walk of Famelle. Ensimmäinen yksittäiselle jaksolle myönnetyn Emmy-palkinnon voittanut jakso oli 1. tuotantokauden jakso "Sulhanen". Tämän jakson lisäksi yksitoista muuta *Simpsonit*-jaksoa on voittanut yksittäisen jakson Emmyn, viimeisimpänä 34. tuotantokauden jakso "Kauhujen talo, osa 33".

Tämän lisäksi yhdysvaltalainen *Time*-lehti on valinnut *Simpsonit* vuosisadan parhaaksi sarjaksi ja samainen lehti valitsi sarjan hahmot Bart ja Lisa Simpsonin 50 parhaan piirroshahmon joukkoon. Sen lisäksi *Time* on valinnut Bartin vuonna 1998 100 merkittävimmän 1900-luvun henkilön joukkoon luettelon ainoana kuvitteellisena henkilönä.

Yhdistyneessä kuningaskunnassa *Simpsonit* pääsi kärkipaikalle kolmessa Channel 4:n teettämässä katsojakyselyssä. Sarja äänestettiin 1. sijalle sekä 100 parhaan lastensarjan että 100 parhaan animaation listauksessa. Homer Simpson taas valittiin parhaaksi televisiohahmoksi.

Arvostelua
----------

### Sisällön arvostelu

Simpsonit käsittelee arkojakin aiheita ja sen huumori on roisia, minkä johdosta se on vuosien varrella saanut kriittistä katsojapalautetta niin yksittäisiltä katsojilta kuin monilta ryhmittymiltä ja organisaatioiltakin. Valitukset ovat joskus johtaneet yhden sanan vaihtoon tai puolittaiseen anteeksipyyntöön. Tekijät ovat puolustaneet esimerkiksi etnisiä vitsejä sillä, että kaikki ryhmät saavat niistä osansa. Sarjan väkivalta on tarkoitettu parodiaksi, mitä katsojat eivät aina ymmärrä. Joskus jaksoihin tehdään muutoksia ennakkosensuurin johdosta jo ennen ensiesitystä, mutta aina tekijät eivät välitä sensorien ohjeista. Suomessa sarjaa ei sensuroida, mutta esimerkiksi Britanniassa ennakkosensuuri on vielä Yhdysvaltojakin tiukempi.

Sarja herätti alkuaikoinaan keskustelua lasten vanhempien keskuudessa, sillä Bart Simpson kuvattiin kapinallismielisenä häirikkönä, joka ei koskaan jäänyt kiinni kepposistaan. Vanhempainyhdistykset pitivät Bartia huonona roolimallina lapsille. Presidentti George H. W. Bush sanoikin, että amerikkalaisperheiden kuuluisi muistuttaa enemmän Waltonin TV-perhettä kuin Simpsoneita. Myös Bushin vaimo Barbara Bush oli haukkunut Simpsonit muutamaa vuotta aiemmin mutta sittemmin perui puheitaan.*lähde?*

### Laadun huononemisen arvostelu

Sarja on saanut faneiltaan kritiikkiä laadun huononemisesta. Tämän on väitetty liittyvän käsikirjoittajien vaihdoksiin. Huonontuvien jaksojen ilmiö on näkynyt myös siinä, miten erilaiset fanien ja kriitikoiden tekemät äänestykset parhaista jaksoista antavat tuloksina vain 1990-luvun jaksoja. Erään fanien tekemän "top-15 parhaat jaksot" -äänestyksen uusin jakso on vuodelta 1997, ja itse sarjan käsikirjoittajien vuonna 2003 tekemän listauksen tuorein jakso oli vuodelta 2000. Vuonna 2004 sarjan ääninäyttelijä Harry Shearer sanoi 2000-luvun tuotantokausien olleen huonoja. Hän piti neljättä tuotantokautta erityisen hyvänä.*tarvitaan parempi lähde*

### Juonien muuttumisen arvostelu

Sarjan jaksot olivat alkuaikoinaan vielä arkisella tasollakin juoneltaan maanläheisiä ja realismiin pyrkiviä, mutta sittemmin jaksoissa on ollut toistuvasti epäloogisempia piirteitä ja sarja on mennyt yhä mielikuvituksellisempaan suuntaan. Epärealismi ilmenee myös siten, että uudemmissa jaksoissa takaumat ja paljastukset hahmojen menneisyydestä ovat monesti rikkoneet aiemmin luotua juonijatkumoa.*lähde?*

Suomi-viittaukset
-----------------

*Simpsonien* joissakin jaksoissa on ollut viittauksia Suomeen. Esimerkiksi 9. kauden jaksossa "Haaksirikko" Martin Prince esittää koulun YK-päivänä Suomen edustajana saamelaisasussa "Suomen kansallistanssin", 16. kauden jaksossa "Vauvakuumetta" Montgomery Burns mainitsee juoksija Paavo Nurmen, 21. kauden jaksossa "Kurvailua curling-radalla" nähdään takauma Agnes Skinneristä seiväshyppääjänä vuoden 1952 Helsingin olympialaisissa ja 22. kauden jaksossa "Isäainesta" vilahtaa "A-Team of Finland" -nimisen tiedustelupalvelun edustajia. 20. kauden jaksossa "Rajansa kaikella" kuullaan pätkä Jean Sibeliuksen *Finlandiaa*. 28. kauden jaksossa "Koirakylä" Homer luettelee koirarotuja ja mainitsee suomenpystykorvan. 35. tuotantokauden 11. jaksossa on Kevät kenttä -niminen ydinvoimala, jonka katolla liehuu Suomen lippu. Kyseisessä jaksossa Homer nähdään lukemassa lehteä, jonka kannessa on Helsinki-viittaus: "Life in Hell-sinki". Jaksossa esiintyy myös henkilö, jonka nimi on Onni Korhonen.

Sarjan roolittajana alusta alkaen työskenneellä Bonita Pietilalla on suomalaisia sukujuuria.

"Ennustukset"
-------------

*Simpsonien* väitetty kyky "ennustaa" tulevia tapahtumia on saanut paljon huomiota, kun sarjan vanhoissa jaksoissa vitseinä esitetyt asiat ovat myöhemmin oikeasti toteutuneet tai jotain samankaltaista on tapahtunut. Esimerkiksi jaksossa "Tulevaisuus" vuodelta 2000 mainittiin Donald Trumpin kohoaminen Yhdysvaltain presidentiksi ja jaksossa "Tähtien loisteessa" vuodelta 1998 mainitaan, että 20th Century Fox tulee päätymään Disneyn omistukseen, mitkä kävivät toteen vuosina 2016 ja 2017. Sarjan on väitetty ennustaneen myös muun muassa syyskuun 11. päivän terroriteot, kansainvälisen koronaviruspandemian, Higgsin bosonin löytämisen ja kymmeniä muita tapahtumia.

Oheistuotteet
-------------

*Simpsonit*-aiheisia oheistuotteita on paljon myynnissä. Fanimyymälöissä ja vähittäistavarakaupoissa myydään myynnissä muun muassa *Simpsonit*-jaksoja videoina ja DVD:inä, aiheeseen liittyviä tietokonepelejä sekä lukuisia sarjakuvia ja fanituotteita, kuten figuureja, pullonavaajia, vaatteita, pehmoleluja ja avaimenperiä.

Lisäksi Yhdysvalloissa liikennöivällä lentoyhtiöllä *Western Pacific Airlinesilla* on ollut*lähde tarkemmin?* käytössään *Simpsoneiden* hahmoilla koristeltu Boeing 737 -lentokone.

Oheistuotteita kuten T-paitoja, joihin oli painettu Bart Simpsonin iskulause "Underachiever (And proud of it, man!)", (suom. "Alisuoriutuja (ja ylpeä siitä!)"), myytiin sarjan alkuaikoina kahden miljardin dollarin edestä.

*Simpsoneiden* tuotemerkistä ovat yrittäneet hyötyä pienemmätkin yritykset. Esimerkiksi Krusty O’s -aamiaismuroja on ilmestynyt kauppojen hyllyille Yhdysvalloissa. Lisäksi eräs australialainen panimo alkoi aikoinaan markkinoimaan Duff-merkkistä olutta, mutta jonka myyminen sittemmin kiellettiin Suomessa. Sen sijaan jo myyntiin ennättäneistä tölkeistä tuli haluttuja keräilykohteita.

Vuonna 2009 Yhdysvaltain posti julkaisi *Simpsoneista* viiden postimerkin sarjan. Postimerkeissä esiintyvät Homer, Marge, Bart, Lisa ja Maggie.

### Kirjat ja sarjakuvat

Simpsoneista julkaistu sekä virallisia että epävirallisia kirjoja vuodesta 1990 alkaen. Viralliset kirjat kulkevat Matt Groeningin nimen alla ja useimmat niistä sisältävät uutta, kirjoja varten käsikirjoitettua materiaalia runsaan värikuvituksen kera. Etenkin englanninkielisillä markkinoilla on runsaasti myös epävirallisia kirjoja, jotka tekijänoikeussyistä lähes pelkän tekstin keinoin keskittyvät valaisemaan tv-sarjan taustoja ja sen kytköksiä yhteiskuntaamme. Ensimmäiset suomeksi julkaistut viralliset kirjat olivat *Simpsonien joulukirja* (1991) ja *Sadepäivän hupikirja* (1992). Simpsonien viisauksien kirjasto -sarjaan kuuluvat Homerin, Bartin, Lisan ja Moen omat kirjat, joita on julkaistu vuodesta 2007 alkaen. Ensimmäinen kokonaan kotimaista alkuperää oleva epävirallinen kirja, sarjan historiaa valottava Jouni Paakkisen teos *Simpsonit – Keltaisen perheen kaksi vuosikymmentä* julkaistiin vuonna 2008.

*Simpsoneista* on myös tuotettu useita eri sarjakuvalehtiä, esimerkiksi *Simpsons Comics*, *Simpsons Comics and Stories* ja *Bartman*. Nykyään niitä julkaisee lähinnä Yhdysvalloissa ja Isossa-Britanniassa amerikkalainen sarjakuvakustantaja Bongo Comics, joka on nimetty Groeningin *Elämä on helvettiä* -sarjakuvan Bongo-jäniksen mukaan. Sarjakuvia on koottu myös kirjoiksi. Like Kustannus on julkaissut näitä sarjakuvakokoelmia suomeksi vuodesta 2007 alkaen. Sarjakuvien suomentaja on Henrik Laine.

### Videopelit

*Pääartikkeli: Luettelo Simpsoneiden videopeleistä*

Homer Simpson pelissä The Simpsons Hit & Run
*Simpsoneiden* suuren suosion takia sarjasta on tuotettu useita videopelejä. Ensimmäinen peli oli kaikille aikansa suosituimmille pelilaitteille käännetty toimintaseikkailu *Bart vs. Space Mutants*. Samoihin aikoihin ilmestyi *The Simpsons* -kolikkopeli, joka on lajityypiltään tappelupeli.*lähde?* Pian ilmestyi myös toinen tietokonepeli, *Bart vs. World*, jossa liikuttiin ympäri maailmaa. Pelit eivät olleet suuria arvostelumenestyksiä, joskaan eivät floppejakaan, vaan saivat hyväksyvän vastaanoton.*lähde?*

3D-kauden pelejä ovat muun muassa painimispeli *The Simpsons Wrestling*, autopeli *The Simpsons Road Rage*, rullalautailupeli *The Simpsons Skateboarding* ja hiekkalaatikkopeli *The Simpsons Hit & Run*. Viimeisin *Simpsonit*-peli tuli vuoden 2012 alussa myyntiin Playstation Network -palveluun nimeltä The Simpsons Arcade joka on ollut vain tietyissä amerikkalaisissa pelihalleissa

### Elokuva

*Pääartikkeli: The Simpsons Movie*
Ensimmäinen ja toistaiseksi ainoa Simpsonit-elokuva *The Simpsons Movie* sai ensi-iltansa 27. heinäkuuta 2007. Elokuvan ohjasi David Silverman, ja käsikirjoittajien joukossa oli Matt Groening. Elokuva noudattaa televisiosarjan tyyliä niin animaatioltaan kuin tarinaltaankin. Elokuvan kävi Suomessa katsomassa ensi-iltapäivänä animaatioelokuvalle ennätysmäisesti yli 30 000 katsojaa ja ensimmäisellä viikolla 176 543 katsojaa. Suomen lisäksi elokuva oli viikonlopun katsotuin myös kotimaassaan Yhdysvalloissa, jossa se keräsi avausviikonloppunaan yli 70 miljoonan dollarin tulot.

Lisäksi on tehty kaksi Maggie Simpsonista kertovaa lyhytelokuvaa, *The Longest Daycare* (2012) ja *Playdate with Destiny* (2020).

### Musiikkialbumit

*Simpsoneista* on julkaistu useita musiikkialbumeita. Sarjan innoittamia lauluja sisältänyt *The Simpsons Sing the Blues* -musiikkialbumi julkaistiin 4. joulukuuta 1990. Lauluja esittivät sarjan ääninäyttelijät yhdessä vierailevien solistien kanssa. Michael Jacksonin salaa kirjoittamasta ja Nancy Cartwrightin Bartin äänellä laulamasta singlestä "Do the Bartman" tuli listahitti, ja albumi myi Yhdysvalloissa tuplaplatinaa. Albumille levytettiin pian "jatko-osa" *The Yellow Album*, joka kuitenkin saatiin julkaistua vasta vuonna 1998. Itse sarjassa kuultuja lauluja ja taustamusiikkia on julkaistu kolmella soundtrack-albumilla: *Songs in the Key of Springfield* (1997), *Go Simpsonic with The Simpsons* (1999) ja *The Simpsons: Testify* (2007).

### DVD-julkaisut

*Pääartikkeli: Luettelo televisiosarjan Simpsonit DVD-julkaisuista*
*Simpsoneiden* jaksoja on ollut myynnissä myös VHS-kaseteilla, mutta DVD:n yleistyttyä sarjan kokonaisia tuotantokausia on tullut myyntiin DVD-bokseina ja sittemmin myös blu-ray-kokoelmina. Jaksoja on julkaistu myös erilaisina, muun muassa halloween- ja jouluaiheisina teemakokoelmina. Vuonna 2001 julkaistusta ensimmäisestä tuotantokaudesta tuli siihen mennessä parhaiten myynyt televisiosarjan DVD; tosin *Chappelle's Show'n* ensimmäinen tuotantokausi ohitti sen vuonna 2004.

Twentieth Century Fox ilmoitti keväällä 2015, että *Simpsonien* kausijulkaisuja ei tulevaisuudessa enää julkaistaisi DVD:llä eikä blu-raylla. Seitsemästoista tuotantokausi, jonka kokonaisjulkaisu ilmestyi joulukuussa 2014, sai kuitenkin jatkoa vuoden 2017 lopulla, kun julkaisutoimintaa päätettiin jatkaa ja kahdeksastoista tuotantokausi ilmestyi DVD:llä.

Lähteet
-------

* Lehtinen, Jari: *Animaation historia*. Helsinki: Finn Lectura, 2013. ISBN 978-951-792-572-3.
* Paakkinen, Jouni: *Simpsonit: Keltaisen perheen kaksi vuosikymmentä*. 2. tark. laitos. Jyväskylä: Atena, 2009. ISBN 978-951-796-581-1.
* Simpsonit.org

### Viitteet

1. ↑  TV Notes: 'Simpsons' breaks record with contract renewal (englanniksi)
2. ↑  The Simpsons: The world's favourite family (englanniksi)
3. ↑  Mike Drucker: The Bart Show: When ‘The Simpsons’ Were Almost Much Worse *Split Sider*.  3.12.2010.  Arkistoitu 8.5.2018. Viitattu 8.5.2018. (englanniksi)
4. 1 2  Springfieldit taistelevat The Simpsons Movien ensi-illasta  10.7.2007. www.hs.fi.  Arkistoitu. Viitattu 11.7.2007.   
Vermont voitti Simpsoneiden kotikaupungin tittelin  10.7.2007. www.hs.fi.  Arkistoitu. Viitattu 11.7.2007.
5. ↑  Matt Groening’s Portland (englanniksi)
6. ↑  Sam Hughes, Where Is The Simpsons' Springfield? Version 4.10 (Arkistoitu linkki 8.2.2007) (englanniksi)
7. ↑  Francis, Nick: 20 things you dohn't know about Homer & Co.  *The Sun*, 24.7.2007, s. 26. Artikkelin verkkoversio. Viitattu 13.12.2009.  (englanniksi)
8. ↑  The Simpsons Archive: Cough Openings (englanniksi)
9. ↑  Paakkinen 2009, s. 30–31.
10. ↑  Lehtinen 2013, s. 252–255.
11. ↑  Lehtinen 2013, s. 254–255.
12. ↑  Lehtinen 2013, s. 253–254.
13. ↑  Lehtinen 2013, s. 255.
14. ↑  Lehtinen 2013, s. 13, 246–250.
15. 1 2  Paakkinen 2009, s. 111.
16. ↑  Paakkinen 2009, s. 13–15.
17. ↑  Paakkinen 2009, s. 16–17.
18. ↑  Paakkinen 2009, s. 20.
19. ↑  Paakkinen 2009, s. 16.
20. ↑  Paakkinen 2009, s. 19.
21. ↑  Paakkinen 2009, s. 18.
22. ↑  Paakkinen 2009, s. 20–21.
23. ↑  Paakkinen 2009, s. 22–23.
24. ↑  Paakkinen 2009, s. 25.
25. ↑  Paakkinen 2009, s. 26–27.
26. ↑  Paakkinen 2009, s. 27–28.
27. ↑  Paakkinen 2009, s. 27.
28. ↑  Paakkinen 2009, s. 28–29.
29. ↑  Paakkinen 2009, s. 34–35.
30. 1 2 3  Paakkinen 2009, s. 38.
31. ↑  Paakkinen 2009, s. 28.
32. ↑  Paakkinen 2009, s. 48.
33. ↑  Paakkinen 2009, s. 40.
34. ↑  Paakkinen 2009, s. 41.
35. ↑  Paakkinen 2009, s. 47.
36. ↑  Paakkinen 2009, s. 49.
37. ↑  Paakkinen 2009, s. 59.
38. ↑  Paakkinen 2009, s. 54.
39. ↑  Paakkinen 2009, s. 56.
40. 1 2  Paakkinen 2009, s. 58.
41. ↑  Paakkinen 2009, s. 65.
42. ↑  Paakkinen 2009, s. 66.
43. ↑  Paakkinen 2009, s. 67.
44. ↑  Paakkinen 2009, s. 68.
45. ↑  Paakkinen 2009, s. 72.
46. ↑  Paakkinen 2009, s. 73.
47. ↑  Paakkinen 2009, s. 75.
48. ↑  Paakkinen 2009, s. 79.
49. ↑  Paakkinen 2009, s. 80.
50. ↑  Paakkinen 2009, s. 83.
51. ↑  Paakkinen 2009, s. 89–91.
52. ↑  Paakkinen 2009, s. 94.
53. ↑  Paakkinen 2009, s. 108.
54. ↑  Paakkinen 2009, s. 114–117.
55. ↑  Paakkinen 2009, s. 116–117.
56. ↑  Paakkinen 2009, s. 124–125.
57. ↑  Paakkinen 2009, s. 126–127.
58. ↑  Paakkinen 2009, s. 137.
59. ↑  Paakkinen 2009, s. 138.
60. ↑  Paakkinen 2009, s. 141–142.
61. ↑  Paakkinen 2009, s. 150–151.
62. ↑  Paakkinen 2009, s. 156–157.
63. ↑  Paakkinen 2009, s. 160–161.
64. ↑  Paakkinen 2009, s. 164.
65. ↑  Simpsons Voice Actors Don't Have New Deal Yet *news.awn.com*.  20.5.2008.  Arkistoitu 16.12.2008. Viitattu 2.7.2008. (englanniksi)
66. ↑
67. ↑  Harry Shearer returning to The Simpsons, Dan Snierson, Entertainment Weekly 7.7.2015
68. ↑  Valkoihoiset ääninäyttelijät esittävät tästä lähtien Simpsoneissa vain valko­ihoisia hahmoja – nämä hahmot saavat uudet äänet Ilta-Sanomat 27.6.2020.
69. ↑  The Simpsons Archive: Simpsonien jakso-opas
70. ↑  Simpsonit päättyy MTV3-kanavalla *Findance*.  22.10.2009. Viitattu 1.12.2009.
71. ↑  Simpsonit päättyy MTV3-kanavalla *Findance.com*.  22.10.2009. Viitattu 17.4.2021.
72. ↑  Simpsonit FAQ: Osa 4: Simpsonit Suomessa *The Simpsons Archive*.  28.12.2008. Viitattu 17.4.2021.
73. ↑  Simpsoneita näytetään suomalaisille paria tuntia lukuun ottamatta koko päivän – kysyimme kanavilta syytä *HS.fi*.  28.1.2020. Viitattu 28.1.2020.
74. ↑  Simpsonien televisiotekstittäjä vaihtui. 17.11.2012.
75. ↑  Vain kahden rivin tähden. 2.5.2009.
76. 1 2  Paakkinen 2009, s. 60.
77. ↑  Simpsons Spoken Here snpp.com.  Arkistoitu. Viitattu 15.11.2010. (englanniksi)
78. ↑  Paakkinen 2009, s. 61–62.
79. ↑  Paakkinen 2009, s. 62.
80. ↑  Paakkinen 2009, s. 38–39.
81. 1 2  Paakkinen 2009, s. 87.
82. 1 2  Paakkinen 2009, s. 128.
83. 1 2  Paakkinen 2009, s. 155.
84. ↑  Hank Azaria Quotes and Trivia MovieTome. Viitattu 20.12.2009. (englanniksi)[vanhentunut linkki]
85. 1 2 3  Meet the Voices of The Simpsons *Time*.  21.8.2014. Viitattu 27.2.2016. (englanniksi)
86. 1 2  Celebrating The Simpsons' retired characters *Den of Geek*.  25.2.2014. Viitattu 27.2.2016. (englanniksi)
87. ↑  Kelsey Grammer, Behind the Voice Actors (englanniksi)
88. ↑  Tress MacNeille, Behind the Voice Actors (englanniksi)
89. ↑  Joseph Anthony "Joe" Mantegna, Jr. Simpsonit.org
90. ↑  Tony Blair a 'Simpsons' guest star  24.3.2003. CNN. Viitattu 13.12.2009. (englanniksi)
91. ↑  Paakkinen 2009, s. 41–42.
92. ↑  Paakkinen 2009, s. 65–66.
93. ↑  Paakkinen 2009, s. 111–112.
94. ↑  It's in the dictionary, d'oh! (englanniksi)
95. ↑   Simon, Jeremy. "Wisdom from The Simpsons' 'D'ohh' boy" (haastattelu). The Daily Northwestern 11.2.1994 (englanniksi)
96. ↑  Simpsonit, nuo animaation kielinerot! Jälleen yksi sana kuuluisaan sanakirjaan – arvaatko mikä? Episodi.fi 7.3.2018.
97. ↑  Has The Simpsons Won An Emmy? *We Got This Covered*.
98. ↑  ‘The Simpsons’ Scores 37th Primetime Emmy Win With "Treehouse Of Horror XXXIII" Cartoon Brew
99. ↑  The Best Of The Century, Time (englanniksi)
100. ↑  TV Guide's 50 greatest cartoon characters of all time (englanniksi)
101. ↑  100 Greatest Kids' Shows Channel4. Viitattu 19.4.2008. (englanniksi)
102. ↑  100 Greatest Cartoons Channel4. Viitattu 19.4.2008. (englanniksi)
103. ↑  100 Greatest TV Characters Channel4. Viitattu 19.4.2008. (englanniksi)
104. ↑  Paakkinen 2009, s. 234–236.
105. 1 2  "Griffiths, Nick: "America’s First Family", *The Times Magazine*, 15.4.2000 (englanniksi)
106. ↑  Who turned America's best TV show into a cartoon? (englanniksi)
107. ↑  10 fan favorites, Usatoday.com (englanniksi)
108. ↑  15 writer favorites, Usatoday.com (englanniksi)
109. ↑   Chris Leggett, "Harry Shearer", *Ison-Britannian tekstitelevisio*, 4.8.2004
110. ↑  Simpsonien Suomi-viittaukset Simpsonit.org
111. ↑  Suomen lippu liehuu Simpsoneissa – Ydinvoimalan johtajalla on erikoinen nimi *www.iltalehti.fi*. Viitattu 25.2.2024.
112. ↑  How The Simpsons predicted 9/11, Trump and Disney-Fox Irish Times 14.2.2018.
113. ↑  Disney+ curates collection of Simpsons episodes that predict the future The Independent 24.4.2020.
114. ↑  Star Warsin ilmestyminen ja 7 muuta asiaa, jotka Simpsonit on ennustanut oikein Ylex 22.12.2015.
115. ↑  Simpsonit-fanit huomasivat hämmästyttävän yhtäläisyyden Joe Bidenin virkaanastujaisten ja vanhan jakson välillä Iltalehti 24.1.2021.
116. ↑  Paakkinen, 2009 s. ?
117. ↑  Simpsoneista julkaistiin postimerkkisarja Yhdysvalloissa Helsingin Sanomat
118. ↑  Paakkinen, Jouni: "Simpsonit: Keltaisen perheen kaksi vuosikymmentä". Atena 2008 ISBN 978-951-796-537-8
119. ↑  Toisenlaisen Springfieldin kotimainen kertojaääni
120. ↑  The Simpsons Movie, Episodi.fi 27.07.2007
121. ↑  The Simpsons Movie rikkoi animaatioennätyksen  28.7.2007. MTV3. Viitattu 9.8.2007.
122. ↑  Simpsons-leffa ylittää Suomessa 200 000 katsojan rajan  3.8.2007. MTV Uutiset. Viitattu 18.11.2020.
123. ↑  "Weekend Box Office July 27–29, 2007" Box Office Mojo. Viitattu 6.11.2010. (englanniksi)
124. ↑  Paakkinen 2009, s. 50–51.
125. ↑  Chappelle's Show – S1 DVD Passes The Simpsons As #1 All-Time TV-DVD; Celebrates by Announcing Season 2! (Arkistoitu – Internet Archive) (englanniksi)
126. ↑  Sarkar, Samit: The Simpsons won't be released on DVD or Blu-ray anymore *Polygon*.  10.4.2015. Viitattu 16.4.2015. (englanniksi)

Kirjallisuutta
--------------

* Paakkinen, Jouni: *Simpsonit: Keltaisen perheen kaksi vuosikymmentä*. 3. tarkistettu painos: Atschi!-pokkari. Jyväskylä: Atena, 2010. ISBN 978-951-796-639-9.

Aiheesta muualla
----------------

* Kuvia tai muita tiedostoja aiheesta **Simpsonit** Wikimedia Commonsissa

* Simpsonit.org Suomalainen fanisivusto.

 

Simpsonit

|  |  |
| --- | --- |
| Sekalaista | 
* alkutekstijakso
* D’oh!
* Duff Beer
* Kauhujen talo
* lyhytfilmit
* Springfield
* Springfieldin ala-aste
* Springfieldin ydinvoimala
* 742 Evergreen Terrace

 |
| Luettelot | 
* luettelo jaksoista
* luettelo hahmoista
* luettelo palkinnoista
* luettelo DVD-julkaisuista
* luettelo videopeleistä
* luettelo vierailleista tähdistä

 |
| Tuotantokaudet | 
* 1.
* 2.
* 3.
* 4.
* 5.
* 6.
* 7.
* 8.
* 9.
* 10.
* 11.
* 12.
* 13.
* 14.
* 15.
* 16.
* 17.
* 18.
* 19.
* 20.
* 21.
* 22.
* 23.
* 24.
* 25.
* 26.
* 27.
* 28.
* 29.
* 30.
* 31.
* 32.
* 33.
* 34.
* 35.

 |
| Elokuvat ja erikoisjaksot | 
* *The Simpsons Movie*
* *The Longest Daycare*
* *Playdate with Destiny*
* Kuka ampui johtajan?

 |
| Videopelit | 
* Bart vs. the Space Mutants
* Bart vs. the World
* Bart's Nightmare
* Virtual Bart
* Bart and the Beanstalk
* Wrestling
* Road Rage
* Skateboarding
* Hit & Run
* The Simpsons Game
* Tapped Out

 |



|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* VIAF

 |
|  |
| Kansalliset | 
* Norja
	+ 2
* Espanja
	+ 2
* Ranska
* BnF data
* Saksa
* Israel
* Yhdysvallat
* Japani
* Tšekki

 |
|  |
| Taiteenala | 
* MusicBrainz

 |
|  |
| Henkilöt | 
* Yle

 |
|  |
| Muut | 
* IdRef

 |

 |